Icaya 52
Lubaŋa bilaro Jerucalem ki i opii
1-Co woko, co woko ki i waŋ nino,
ruk tekoni, in Cion;
ruk boŋŋini mabecone,
in Jerucalem, gaŋ maleŋ,
pien dano mo ma pe giliro,
ki jo ma komgi ki keni,
pe dok gibidonyo boti.
2Teŋ apwa woko ki i komi wek ia malo,
in Jerucalem ma yam ibedo opii.
Wugony tol woko doŋ ki i ŋutwu,
wun jo Cion ma yam wubedo opii.
3Pien Rwot owaco kuman ni,
“Pe yam giculo lim mo me wilowu,
dok bene pe gibiculo lim mo me kokowu.
4Yam wuwoto wucito i lobo Ejipt macalo lubedo,
lacen jo Aciria guunowu laboŋo bal mo.
5-Koŋ wunen kombeddi dok gitero jona woko i Babilon nonono;
gitye ka ŋalo lulocgi,
dano gitye ka cayo nyiŋa dyeceŋ jwi.
6Pi meno jona doŋ gibineya,
wubiŋeyo ni an Lubaŋa,
wubiŋeyo ni an a en ma atye ka lok kwedwu.”
7-Neno tyene ber mada i wi godi, ŋat ma kelo lok maber,
ma tito pi kuc,
ma kelo lok maber me gin maber,
ŋat ma tito lok me larre,
ma waco bot Cion ni, “Lubaŋani tye ka loc.”
8Koŋ iwiny, lukur gaŋŋi gitye ka
wer ki dwan maloŋo,
giwero wer me yomcwiny kacel;
pien gitye ka neno Rwot ki wangi,
kun tye ka dwogo cen i Cion.
9Wumwoc ki wer lawaŋacel, wun ducu,
wun wi obur Jerucalem;
pien Rwot doŋ okweyo cwiny jone,
doŋ okoko Jerucalem woko.
10Rwot doŋ oyabo tekone maleŋ ka maleŋ i nyim rok ducu;
dano ducu ma i wi lobo gibineno,
kit ma Rwot Lubaŋawa olarowa kwede.
11-Wua, wua woko, wua woko ki kunnu,
pe wugud gin mo ma kome ki keni;
wua woko ki kunnu, wek wucit wulonnye kekenwu,
wun jo ma tino jami pa Rwot.
12Pe wubia oyotoyot ma komwu myel,
pe bene wubiriŋo ariŋa, pien Rwot bitelo nyimwu
Rwot Lubaŋa pa Icrael bibedo i ŋewu
kun gwokowu cawa ducu,
Can pa latic pa Rwot
13Rwot owaco ni,
“Nen, tic pa laticca tye ka wot maber,
gibiwore ci gitiŋe malo:
en bibedo dano mamalo twatwal.
14Jo mapol ma gunene gubedo ki ur matek;
waŋe onoŋo nen pat mada ki waŋ dano,
ki kome bene onoŋo pe rom ki kom dano.
15-En bipoyo kom rok mapol kit meno,
luker ducu doggi bitwo woko pire;
pien gibineno gin ma yam pe gitittigi pire,
dok gibiniaŋ i gin ma yam peya guwinyo pire.”